Anno incarnationis Dominicæ D. CCC. LVIII, siquidem et gloriosissimi Karoli serenissimi regis XVIII: in nomine Domini et Salvatoris nostri Jesu Christi, Jonas, superna preveniente clementia, Eduorum episcopus, perpendens quia dum in hac mortalitate vivitur sine terrenarum rerum adminiculo Deo a mortalibus non servitur, et pastoris officium esse ut gregibus sibi creditis geminam pastionem impendere debeat, spiritalem videlicet et carnalem, quoniam dum carnalia eis congruenter impenduntur, adhibito spiritali labore, uberius in eis salubria quæque excrescunt, et quia ubi hæc provida ac rationabili distributione non impenduntur necesse est ut illa negligantur. Idcirco de facultatibus ecclesiæ cui, Deo miserante, deservio, canonicorum cœtui michi commisso aliquid subsidium, sicut in subsequentibus declaratur, conferre studui. Ductus ergo honore Domini nostri Jesu Christi eorumque saluti pastorali sollicitudine prospicere gestiens, dignum æquumque judicans pro viribus eis ferre debere consultum, secundum canonicam auctoritatem, adhibito consensu presbyterorum, diaconorum ac totius sequentis ordinis ejusdem ecclesiæ; ob divini cultus amorem, superaddere studui eis, secundum quod ratio dictavit, quantum necessaria fore existimavi. Primum enim prospiciens illorum habitum officinarum inconvenientem et pene nullum esse, comparatione aliorum, juxta morem aliarum urbium, claustra illis construere officinasque congruentiores et aptiores ad usus eorum ædificare studui. Et licet quædam ecclesiasticæ res ad supplementum eorum et victum administrandum a prædecessoribus meis illis conlatæ fuissent, tamen pro quantitate sui atque difficultate itineris, quia longius ab urbe distabant, penuriam sæpissime pati solebant quotidiani victus. Ut ergo penitus hæc occasio tolleretur, receptis eisdem rebus atque militaribus viris distributis, id est Caramanno et Tillido villis cum Fisciaco ad se pertinente, delegavi in usus eorum in viciniori et pinguiori loco Marcassolium villam indominicatam cum omni integritate sui, Simpiniacum etiam villam similiter indominicatam ad quotidianum potum eis administrandum: superaddens etiam beneficium quod ex eodem fundo Ragefredus quondam habuit, ut idem predium cum omnibus ad se pertinentibus eorum usibus deserviat. Has ergo villas cum omnibus ad se pertinentibus simul cum Aulaciaco villa quæ olim a domno Motoino eis conlata fuerat, prædictis canonicis matris ecclesiæ sancti Nazarii episcopali auctoritate cedimus et perpetualiter deservituras mancipamus: et non solum hæc verum et illa quæ noviter a canonicis ejusdem matris ecclesiæ de propriis sumtibus ibidem data sunt, et ab aliis fidelibus deinceps conlata fuerint in usus famulorum Dei in integrum cedant, quatinus his ad supplementum sui utcumque suffulti devotiores in Christi militia existant, et non solum pro principibus et rectoribus ecclesiæ ejusdem, sed etiam pro statu totius sanctæ Ecclesiæ jugiter divinam exorent misericordiam. Sed quoniam sæpissime evenire solet ut bene pieque ob divini cultus honorem ordinata, multifaria occasione convellantur: ideo necessarium judicavi hoc privilegium pontificalis auctoritatis fieri et affimari debere, ut videlicet de supradictis rebus nichil qualibet occasione aut a me, aut a successoribus meis auferatur. Sed neque pro eisdem rebus alicujus terreni servitii aut muneris ob eis exigatur, et quinquagenarius numerus canonicorum non transgrediatur, donec, Deo opitulante, prædictæ res augmententur. Vos igitur, o successores mei, quos divina pietas eidem sedi pastores substituerit, humiliter obsecro et per Dominum nostrum Jesum Christum pastorum omnium pastorem precibus quibus valeo paternitatem vestram imploro ut hanc constitutionem auctoritatis nostræ ob divinæ servitutis honorem, factam, ratam acceptamque habeatis, eamque ita conservetis et conservari inviolabiliter faciatis sicuti vultis a successoribus vestris pia vestra indissolubiliter conservari, quatenus, quod absit, non de convulsione aut subtractione, aut diminutione aliquem lapsum incurratis, sed magis de conservatione et superadditione liberalissimæ pietatis vestræ præmium apud Deum adquiratis: verum si ad votum nostrum hæc res cesserit, vestraque voluntas nostris humillimis petitionibus faverit, non solum michi qui hoc facere studui, sed et vobis a quibus constiterit observari plenissimam mercedem a Domino constat retribui. Hanc ergo privilegii chartulam tam de supradictis rebus quam etiam de his quæ ipsi canonici intra vel extra urbem videntur habere non solum manu pravitatis nostræ scripto, verum etiam insignium virorum episcoporum videlicet et abbatum ceterarumque spectabilium personarum manuum confirmatione roborari decrevimus. Jonas humilis Eduorum episcopus hoc privilegium a me factum ob divini cultus amorem, roboravi et subscripsi. Remigius humilis episcopus relegi et subscripsi. Isaac humilis episcopus relegi et subscripsi. Ebo indignus Gratianopolitanus episcopus ss. Godesaldus Cabilonensis episcopus ss. Teutramnus humilis episcopus relegi et subscripsi. Brindingus Matiscensis episcopus ss. Abbo Mauriennensis episcopus ss. Remigius Diensis episcopus ss. Ratbertus ac si indignus Valentinensis episcopus ss. Theodmundus humilis diaconus scripsi et subscripsi. Elradus licet indignus corepiscopus ss. Bernardus abbas Melundensis monasterii ss. Ado indignus presbyter ss. Manno presbyter ss. Godrannus presbyter ss. Rando humilis abbas ss. Data XIII kalendas junii, anno XVIII regnante Karolo gloriosissimo rege, indictione VII. Actum in territorio Lingonensi, in monasterio sanctorum Geminorum in Dei nomine feliciter. Amen.